*Обраќање на министерот Роберт Поповски на Седницата на Генералната комисија за правда, внатрешни работи и безбедносна соработка на Парламентарното собрание на Процесот за соработка во Југоисточна Европа на темата "Борба против дезинформациите во Југоисточна Европа"*

Почитуван Потпретседател на Собранието на Република Северна Македонија,

Почитувани пратеници,

Почитувани членови на Генералната комисија за правда, внатрешни работи и безбедносна соработка на Парламентарното собрание на Процесот за соработка во Југоисточна Европа.

Феноменот на лажните вести го отвори прашањето за иднината на новинарството во дигиталната ера. Го отвори на начин кој е навистина веќе алармантен и кој го бара соодветниот одговор.

Потрагата по вистинските, најсоодветни одговори на ова прашање е од огромна и суштинска важност.

Ако продолжи да опаѓа квалитетот на новинарството и ако на медиумите им се заканува редефинирање на нивната позиција во општеството, тогаш мора да прифатиме дека со тоа се загрозуваат човековите права, основните слободи и опстојувањето на демократски амбиент, во кој медиумите и новинарството имаат пресудна улога во создавањето услови за формирање на слободно и критичко јавно мислење.

Лажните вести не се само фраза без име и презиме. Тоа е ефект кој го гледаме секојдневно по медиумскиот простор, во екстремна форма и димензии во дигиталниот простор. Таму информациите се пласираат без можност за проверка на фактите, и без исклучок со наслови специфично осмислени за да ловат кликови, односно посетеност. Најчесто наменети за да дискредитираат личности.

Денес, користејќи ја развиената технологија, дезинформациите ги менуваат нашите општества, предизвикуваат конфликт, омраза, параноја, заговор.

Во регионален контекст, лажните вести кои се насочени кон етничка, политичка и верска нетрпеливост се заеднички непријател на трендот на помирување на земјите од Западен Балкан и нивната конечна европеизација.

За да покренеме крај на овие негативни процеси, Владата на Република Северна Македонија презеде учество во повеќе иницијативи на кои се договорени конкретни активности за борба против дезинформациите.

Неодамна, во Атина, организиравме заедничка конференција со Владата на Грција за дезинформациите и Договорот од Преспа, за лажните вести кои беа креирани со цел да ја спречат реализацијата на овој историски договор за одговор на прашањето што беше испречено меѓу двете земји и кое го кочеше развојот на меѓусебните пријателски односи и нашите евро-атлантски интеграции.

Се договоривме дека ќе најдеме начин да ги заштитиме граѓаните и да се избориме со злото на лажните вести и дека ќе застапуваме организиран фронт за борба против дезинформациите.

Владите на нашите две земји, заедно со новинарите, медиумите и граѓаните, разговараа да бидат на чело на тој фронт.

Претходно, минатата година регионалниот Дигитален Самит за Западен Балкан, што го организиравме во нашата земја, на темата дезинформации посвети посебно внимание.

Како прв од ваков вид во регионот, Самитот беше заокружен со посебна панел дискусија за појавата на лажните вести, како неизбежна, нус појава од глобалната дигитализација.

Тогаш рековме дека нема поголем непријател на вистината од лагата, но истовремено и дека вистината е најдобар одговор на лажните вести.

Почитувани,

Активната транспарентност е, исто така, најлош и соодветен непријател на лажните вести и дезинформациите.

Транспарентноста и пристапот до отворени податоци, е изборот на Владата на Република Северна Македонија.

Кога Република Северна Македонија беше обележана како „заробена држава“ беше така квалификувана и заради крајно загрижувачките извештаи за состојбата со слободата не медиумите и на изразувањето во државата.

Со политичките промени кои и формално го означија крајот на длабоката политичка криза, во Република Северна Македонија влеговме во период на обнова на општественото ткиво и во период за враќање на довербата на граѓаните во институциите и во системите за контрола и корекции каде што свое значајно место имаат медиумите и медиумските работници.

Владата на Република Северна Македонија и нејзините политики демонстрираа дека постои силна политичка волја и стручна подготвеност да ги спроведеме медиумските реформи и да ги подобриме условите за работење на медиумите на најтранспарентен начин во соработка со медиумските професионалци.

Во согласност со своите темелни принципи за транспарентност и инклузивност, најавивме и покажавме дека при донесувањето на законите и законските измени, целта на Владата е да се чуе гласот на медиумските професионалци.

Ефектите на овие политики даваат резултати: Северна Македонија скокна за 14 места напред на последниот светски индекс за слободата на медиумите на Репортери без граници за 2018 година, и од 109 место во 2017, сега е на 95-тото.

Ова е најдобар резултат за слободата на медиумите во Северна Македонија во последните пет години.

Во претходните, мрачни времиња, бевме на 123 место.

Еве ги промените што го овозможија тоа:

- Во последните две години, за прв пат, после претходните 10 години, имаме повеќе критички текстови од пофалби, укажувања, сугерирања за работата на Владата, за медиумските слободи и права.

- Тоа е суштинска спротивност од праксата што се отсликуваше во медиумите во периодот од 2006 до 2016 година. За секое прашање од важност за граѓаните.

- Оваа Влада обезбеди услови за гласност, а не за молк. Гласност треба да има, и ние сме горди што учествувавме во создавањето на тој амбиент.

- Тоа е еден од предусловите за истражувачко новинарство, и затоа се зголеми бројот на истражувачките стории.

- Гласноста им овозможува на професионалните и независни медиуми да го артикулираат гласот на граѓаните и интересот на јавноста во една демократска држава.

На врвот во политиките на актуелната Влада на Република Северна Македонија е концептот на отворена влада:

За демократизација на јавниот, а со тоа и на медиумскиот амбиент;

За максимална поддршка за слободното и професионално новинарство, и активна транспарентност и достапност за своите политики го трансформиравме Секторот за односи со јавноста.

Владата и сите владини институции се целосно отворени и достапни за медиумите и граѓаните.

Нема ден без прес конференција. Понекогаш и по две или три во еден ден.

Без предрасуди и комплекси, како своја програмска политика, се отворивме пред јавноста.

Тоа не остана незабележано:

ACTION SEE (проект финансиран од ЕУ) во последното истражување ја рангираше Владата на Северна Македонија на прво место и ја прогласи за најотворена меѓу владите од регионот.

За разлика од ова, во првото истражување во 2016 година Владата беше на последното место по индексот на отвореност.

Владата на Република Северна Македонија постави нови стандарди во однос на комуникациите, транспарентноста и отчетноста. Ја слушнавме конструктивната критика на новинарите, препораките на стручната јавност и на граѓанските организации, гласот на граѓаните и одлучивме активности да ги усовршуваме и да добиваат нови, креативни решенија.

Во таа насока во јуни 2018 година беше потпишан Меморандум за соработка меѓу Владата на Обединетото Кралство и Северна Ирска и Владата на Република Македонија, за поддршка во креирањето и реализацијата на Стратегијата за комуникации.

Тоа беше уште еден чекор повеќе кон подобра, поодговорна и суштествена комуникација на Владата и на нејзините активности во интерес на граѓаните на нашата земја.

Како резултат на таа соработка, подготвен е стратешки документ за комуникација со јавноста со утврдени принципи врз основа на кои е формиран професионален сектор за комуникации за да се оствари ветената цел: Поголема транспарентност и отвореност на Владата на Република Северна Македонија, како и редовна подготовка, следење и известување за јавните активности на премиерот Заев и на останатите членови на Владата.

Уверени сме дека отвореноста и достапноста на податоците од државните институции ќе поттикне подобра координација, креативност и ефикасност во односите меѓу јавноста, бизнисите и граѓанското општество во нашата земја.

Почитувани,

Владата на Република Северна Македонија ги создава сите предуслови за да обезбеди пристап до максимален и **разноличен избор на извори на информациите** за да се обезбеди максимално објективна слика за настаните и процесите.

Идеално би било граѓаните да развијат практика на следење на вести од различни извори и да бидат критични кон информациите кои ги консумираат. Но, не може да очекуваме од секој граѓанин да ја проверува информацијата пред да ја прифати како таква. Тоа е работа и на регулаторните тела.

Клучот е во рацете на новинарските професионалци. Не само на национално ниво, туку и на регионално. Да се **саморегулираат** и се држат до етичките и професионални стандарди. Владите и сите политички субјекти се должни да ги поддржат овие стандарди.

Како поддршка на слободата на изразување и на условите за најдобри новинарски практики, Владата на Република Северна Македонија уште на една од своите први седници усвои изјава за изразување силна политичка волја, како и поддршка на Владата и на нејзините институции, за континуирана примена на етичкиот кодекс за медиумско известување, и за силно охрабрување на примената и почитувањето на системот за медиумска саморегулација.

Владата, во чие име зборувам денеска, апсолутно ќе знае да препознае кога медиумите ќе застанат зад заедничка декларација за мисијата на медиумската организација, за уредничките стандарди и за целокупната етичка политика, и особено за постапки за корекција и правила за употреба на анонимни извори, на пример.

Во насока на обезбедување на услови за квалитетно новинарство во дигиталната ера, политиките на Владата секогаш се раководат од тоа што медиумите и медиумските професионалци ќе го утврдат како највисоки етички стандарди во остварувањето на нивната благородна професија.

Почитувани,

Имајќи го предвид сето погоре наведено, Владата пристапи и кон измени и дополнувања на законската регулатива со цел професионализација и департизација на регулаторното тело и јавниот радиодифузен сервис.

Со усвоените измени и дополнување на Законот за аудио и аудио визуелни медиумски услуги обезбедивме транспарентен, независен, ефикасен и отчетен јавен радиодифузен сервис, и транспарентно, независно, ефикасно и отчетно регулаторно тело во областа на аудио и аудиовизуелните медиумски услуги.

Во содржината и суштината на предложената измена и дополнување се интегрирани препораките на новинарските и медиумските организации, кои претходно беа игнорирани, а дополнително ги вградивме и клучните препораки на експертите на Советот на Европа и на ОБСЕ во врска со намалувањето на политичкото влијание медиумите, јавниот сервис и медиумскиот регулатор.

Со начинот на избор на членовите на Советот и директорот на Агенцијата за аудио и аудиовизуелни медиумски услуги и јавниот радиодифузен сервис обезбедивме предуслови за професионални персонални решенија, без постоење на судир на интереси и политички влијанија.

Во однос на Националната радио телевизија се воспоставени солидни законски основи за независна уредувачка политика и одржлив систем на финансирање.

Политички плурализам во медиумите и спречувањето на говорот на омраза во медиумите сега се уредува преку воведување на можноста Советот на Агенцијата, непристрасно и независно, да изрече соодветни мерки за сите кои вршат повреди на законските одредби.

Ја укинавме можноста Владата да биде доминантен огласувач во медиумите, а со тоа ја отстранувме и можноста за влијание врз уредувачката политика на приватните медиуми.

Реализирана е поддршка за печатените медиуми, Владата на Северна Македонија ги субвенционира трошоците на печатените медиуми до 50 проценти за печатење и дистрибуција на медиумите на македонски јазик и до 70 проценти за печатење и дистрибуција на медиумите на другите етнички заедници, со што го поттикнуваме и унапредуваме етничкиот диверзитет во државата.

Почитувани,

Исклучително важно е и образованието. Формалното и неформалното.

Како Влада, ја отвориме дебатата за усовршување на сегашните образовни програми, како и за поддршката што се очекува од нас за системско присуство на медиумската писменост и во неформалното образование.

За нас е апсолутно прифатливо да разговараме за поширока промоција и имплементација на медиумската писменост во општеството и за сеопфатен системски приод во кој ќе бидат вклучени сите засегнати страни: Министерството за образование и наука, Министерството за информатичко општество и администрација, Агенцијата за аудио и аудиовизуелни медиумски услуги, претставници од образованието на сите степени, медиумски и новинарски организации и саморегулаторното тело, граѓански организации што се занимаваат со темата медиумска писменост, Јавниот сервис – МРТ и медиумите/новинарите, како и самите граѓани.

Остануваме и понатаму на владините политики за поддршка на сите иницијативи за граѓаните да се стекнат со добро разбирање за медиумите, добро да ги читаат и препознаваат скриените агенди, и да се стекнат со вештини за селекција на информациите.

Веруваме во тој концепт, зашто медиумската писменост за медиумски еманципирани граѓани активира процеси кои им овозможуваат на граѓаните активно да учествуваат во јавните дебати и да влијаат врз промените.

Таквите граѓани ги предизвикуваат институциите и политичките елити на поголема транспарентност и отчетност.

Благодарам.